CHAYO รับเงินแปลงวอร์แรนต์ 557 ลบ. ลุยต่อยอด AMC พร้อมดึงรายใหญ่ร่วมทุน “Chayo JV”
CHAYO รับเงินแปลงวอร์แรนต์ 557 ลบ. ลุยต่อยอด AMC พร้อมดึงรายใหญ่ร่วมทุน "Chayo JV"
CHAYO รับเงินแปลงวอร์แรนต์ 557 ลบ. ลุยต่อยอด AMC พร้อมดึงรายใหญ่ร่วมทุน "Chayo JV"
12 เม.ย. 2564

บริษัท ชโย กรุ๊ป จำกัด (มหาชน) หรือ CHAYO เผย ความเชื่อมั่นจากผู้ถือใบสำคัญแสดงสิทธิ CHAYO-W1 มาใช้สิทธิแปลงใบสำคัญแสดงสิทธิ บริษัทได้รับเงินจากการแปลง CHAYO-W1 จำนวน 556.62 ล้านบาท เสริมฐานทุนในการขยายธุรกิจปีนี้มั่นใจเติบโตไม่ต่ำกว่า 25% และเตรียมต่อยอดธุรกิจบริหารสินทรัพย์หาเงินลงทุนเพิ่ม ดึงนักลงทุนร่วมถือหุ้นใน Chayo JV สัดส่วน 45% ตอกย้ำการเติบโตในธุรกิจบริหารสินทรัพย์อย่างมั่นคงและแข็งแรง
ด้านนายสุขสันต์ ยศะสินธุ์ ประธานเจ้าหน้าที่บริหาร CHAYO เปิดเผยว่า เมื่อวันที่ 31 มีนาคม 2564 มีผู้ถือใบสำคัญแสดงสิทธิ CHAYO-W1 มาใช้สิทธิในการซื้อหุ้นสามัญจำนวน 85.64 ล้านหน่วย โดย CHAYO ได้รับเงินจากการแปลง CHAYO-W1 จำนวน 556.62 ล้านบาท เสริมฐานทุนให้บริษัทแข็งแกร่ง ตอกย้ำความเชื่อมั่นในแผนการเติบโตในปีนี้ที่วางไว้ไม่ต่ำกว่า 25%
โดยต่อมา เมื่อวันที่ 9 เมษายน 2564 แผนการหาเงินเพิ่มเติมเพื่อมาต่อยอดการเติบโตของธุรกิจบริหารสินทรัพย์ผ่านการจัดตั้งบริษัท ชโย เจวี จำกัด ได้สำเร็จลุล่วงไปอีกก้าวหนึ่ง Chayo JV ได้รับอนุญาตให้ประกอบธุรกิจบริหารสินทรัพย์จากหน่วยงานที่เกี่ยวข้องเรียบร้อยแล้ว และได้เปลี่ยนชื่อเป็น บริษัท บริหารสินทรัพย์ ชโย จำกัด เรียบร้อยแล้ว
พร้อมประกาศเพิ่มทุนในบริษัท Chayo JV อีกจํานวน 1,745 ล้านบาท จากทุนจดทะเบียนเริ่มต้น 55 ล้านบาท โดย CHAYO จะเข้าถือ Chayo JV ประมาณร้อยละ 55 จากเดิมถืออยู่ร้อยละ 99.99 (ทั้งนี้ เงินลงทุนที่ใช้ในครั้งนี้ประมาณร้อยละ 80 – 90 บริษัทมีแผนที่จะออกตราสารหนี้ และ/หรือเงินกู้ยืมเพื่อมาลงทุน) พร้อมดึงนักลงทุนรายใหญ่ไม่เกิน 9 ราย ถือหุ้น 45% โดยนักลงทุนต้องใส่เงินประมาณ 810 ล้านบาท หากสำเร็จ CHAYO จะมีเงินอีก 1,800 ล้านบาท ในการลงทุนเพิ่มในธุรกิจบริหารสินทรัพย์ เพิ่มเติมจากแผนที่บริษัท บริหารสินทรัพย์ ชโย จำกัด (CHAYO ถือ 100%) วางไว้ในการซื้อหนี้มาบริหารปีนี้อีก 10,000 ล้านบาท โดยมีงบลงทุนไว้ที่ 1,000 – 1,200 ล้านบาท
ทั้งนี้หากแผนการเสนอขายหุ้น 45% ใน Chayo JV  ให้กับนักลงทุนสำเร็จ จะทำให้บริษัทมีฐานทุนเพิ่มอีกประมาณ 1,367 ล้านบาท (มาจากการแปลง CHAYO-W1 557 ล้านบาท และมาจากนักลงทุน 810 ล้านบาท) โดยจะเป็นการตอกย้ำถึงความมั่นใจในแผนการเติบโตของรายได้บริษัทในปีนี้ (ที่วางไว้ไม่ต่ำกว่า 25%) และในปีต่อ ๆ ไป ทั้งนี้ การมีฐานทุนเพิ่มอีก 1,367 ล้านบาท จะส่งเสริมศักยภาพในการเติบโต และ/หรือศักยภาพใน Leverage หรือกู้ยืมเงินของบริษัทได้อีกมาก และจะทำให้ D/E Ratio ของบริษัทต่ำลง โดย D/E Ratio ณ วันที่ 31 ธันวาคม 2563 อยู่ที่ 1.38 (Interest Bearing Debt)
 “ปัจจุบันเราได้มีการพูดคุยกับนักลงทุนจำนวนไม่เกิน 9 ราย โดยนักลงทุนส่วนใหญ่ให้ความสนใจในการร่วมทุนอย่างมาก โดยเราจะพยายามหานักลงทุนที่จะมาช่วยต่อยอดธุรกิจของเราเป็นหลัก และเราคาดหวังเป็นอย่างมากที่เราจะได้รับการตอบรับที่ดีจากนักลงทุน ซึ่งจะเป็นการต่อยอดธุรกิจและการเติบโตของบริษัทอย่างมีนัยสำคัญและมั่นคง”
ทั้งนี้  CHAYO ดำเนินธุรกิจหลักคือ ธุรกิจบริหารสินทรัพย์ทั้งที่มีหลักประกันและไม่มีหลักประกัน โดย ณ สิ้นปี 2563 CHAYO มีพอร์ตบริหารหนี้ด้อยคุณภาพรวมอยู่ที่ 65,397 ล้านบาท มีสัดส่วนหนี้ที่ไม่มีหลักประกันราว 75% และหนี้ที่มีหลักประกันราว 25% ของพอร์ตบริหารหนี้รวม ตั้งเป้าหมายปี 2564 ขยายการลงทุนรองรับการซื้อหนี้เสีย หนุนเป้าหมายรายได้รวมจะเติบโตไม่ต่ำกว่า 25%  เมื่อเทียบกับปีก่อน